Jorunn Elisabet Gleditsch Lossius

Jorunn Elisabet Gleditsch Lossius (født 1980) er en norsk politiker (KrF). I Stortingsvalget 2025 ble hun valgt inn for Vest-Agder, og er fra 2025  andre nestleder i KrF. Hun har vært fylkesvaraordfører i Agder (2023–). Hun var fast møtende vararepresentant på Stortinget i perioden 2018–2021, og satt da som 2. nestleder i Familie- og kulturkomiteen. Hun ble innvalgt i Lillesand bystyre i 2015 og var varaordfører i kommunen. Hun er fylkesleder  i Agder KrF og har tidligere jobbet som leder for kommunikasjon og samfunnskontakt i Mercy Ships Norge.

 Bakgrunn og utdannelse 
Lossius har studert kristendomskunnskap, drama/teater og historie ved Høyskolen i Agder. Ved siden av studiene jobbet hun som lærervikar og som selger i møbel- og klesbutikker. Etter studiene jobbet hun i Lindesnes barnehage en del år, før hun gikk over i Norsk Søndagsskoleforbund hvor hun var konsulent i Vest-Agder krets med ansvar for de ca. 130 søndagsskolegruppene som finnes i fylket. I 2012 ble hun ansatt som fylkessekretær i Aust-Agder og Vest-Agder Kristelig Folkeparti.

 Politisk arbeid 
24. november 2016 ble Lossius valgt til andrekandidat på lista til Aust-Agder KrF i Stortingsvalget 2017. Kjell Ingolf Ropstad sto på førsteplass, mens Ingebjørg Berstad Torp fikk tredjeplassen. Ropstad ble innvalgt, og Lossius ble første vararepresentant. Hun var inne på Stortinget i 10 uker som vara for Ropstad i finanskomitéen januar til mars 2018. Da Ropstad ble statsråd i Erna Solbergs regjering 22. januar 2019, ble Lossius fast møtende vararepresentant. På Stortinget var hun 2. nestleder for familie- og kulturkomitéen.

Ved kommunevalget 2015 var hun Lillesand KrFs førstekandidat. I valget ble Kristelig Folkeparti kommunens tredje største med 9 % av stemmene. Lossuis fra Bergstø ble dermed valgt inn som bystyremedlem sammen med Andreas Brovig fra Trøe. I konstitueringen ble Lossius valgt til medlem av formannskapet, administrasjonsutvalget og varaordfører. Hun var med på å oppheve tiggeforbudet i Lillesand i 2018.

Lossius har vært fylkesvaraordfører i Agder fylkeskommune siden oktober 2023.

I 2025 ble hun valgt til andre nestleder i KrF.

 Referanser 

 Eksterne lenker 


Kategori:Lokalpolitikere i Lillesand
Kategori:KrF-politikere i Aust-Agder
Kategori:Kristelig Folkepartis ledelse
Kategori:Vararepresentanter til Stortinget
Kategori:Personer fra Lillesand kommune